Miroslav Kocúr

ThDr. Miroslav Kocúr, PhD. (* 22. február 1969, Liptovský Mikuláš) je slovenský katolícky teológ, publicista a bývalý katolícky kňaz.

Vzdelanie 
Teológiu vyštudoval na Rímskokatolíckej cyrilometodskej bohosloveckej fakulte Univerzity Komenského v Bratislave. Doktorát z teológie má z biblickej exegézy, študovanej na Biblickom inštitúte v Ríme, Hebrejskej univerzite v Jeruzaleme a na Gregoriánskej univerzite v Ríme.

Pôsobenie v cirkvi a mimo nej 
Bol riaditeľom Katolíckeho biblického diela na Slovensku.
Z kňazstva odišiel v roku 2003. O svojom odchode z cirkvi napísal „Zjednodušene by sa dalo povedať, že nenaplnila ideál, s ktorým som po revolúcii ako študent medicíny odchádzal do seminára. Čím dlhšie som v nej pôsobil, tým sa mi zdala plytkejšia, až som postupne dospel k názoru, že je to – v úvodzovkách – firma ako každá iná. Trápilo ma, keď mi ľudia hovorili svoje námietky voči cirkvi a ja som nevedel, ako ju obhájiť. A tak som sa rozhodol, že nebudem niesť spoluzodpovednosť za veci, s ktorými nesúhlasím.“

V roku 2008 spoluzakladal občiansku iniciatívu Nechceme sa prizerať. Získala ako 3000 signatárov. Reagovali na glorifikáciu ľudáckeho režimu Slovenskej republiky 1939-1945 a jeho prezidenta. Pozornosť  médií aj publicita tejto iniciatívy upozorňovala na rastúci vplyv Mariána Kotlebu a jeho súputníkov.

Pôsobil ako vysokoškolský pedagóg na Univerzite Komenského, Katolíckej univerzite aj na Bratislavskej medzinárodnej škole liberálnych štúdií.

Je spoluzakladateľom a prvým riaditeľom Bilingválneho gymnázia C. S. Lewisa v Bratislave.

V rokoch 2012 – 2013 viedol ako riaditeľ neziskovú organizáciu VIA IURIS.

Od roku 2014 pracoval v neziskovej organizácii LEAF, kde vytvoril a viedol program podpory a rozvoja LEAF Award.

Hovorca Konferencie biskupov Slovenska Jozef Kováčik v roku 2014 žiadal RTVS, aby Kocúra neoznačovali za katolíckeho teológa: „Z pohľadu Katolíckej cirkvi, ide o bývalého katolíckeho kňaza, ktorý nemá mandát vystupovať v mene Katolíckej cirkvi. Titul katolícky teológ nie je titul, ktorý si môže ktokoľvek privlastniť, hoci by mal vyštudovanú katolícku teológiu. Preto žiadame stiahnutie mätúceho titulku“ RTVS Kocúra v relácii označila za teológa, publicistu.

Je zakladajúcim členom politickej strany Progresívne Slovensko. Pôsobí ako expert a aktívny člen tímu pre vzdelávanie, vedu a inovácie. V parlamentných voľbách vo februári 2020 kandidoval na 40. mieste kandidátky koalície PS/SPOLU. Vo voľbách získal 2 700 hlasov, po zohľadnení preferenčných hlasov sa umiestnil na 31. mieste kandidátky. Kvôli výsledku koalície sa do parlamentu nedostal.

Pôsobenie vo vzdelávaní 
Miroslav Kocúr prednášal na Katolíckej univerzite v Ružomberku a na Teologickom inštitúte v Spišskom Podhradí. a na BISLE. Spoluzaložil Bilingválne gymnázium C. S. Lewisa a stal sa jeho prvým riaditeľom. Súhlas vyučovať na teologických fakultách mu bol odobratý. Je spoluautorom dokumentu Učiace sa progresívne Slovensko, kritiky vládneho programu Učiace sa Slovensko.

Referencie

Externé odkazy 
 Blog na Denníku N
 Blog na Denníku SME
 mirokocur.sk - webstránka Miroslava Kocúra
 aomega.sk - osobný blog Miroslava Kocúra 

Slovenskí teológovia
Katolícki teológovia
Slovenskí publicisti
Slovenskí stredoškolskí pedagógovia
Slovenskí rímskokatolícki kňazi
Absolventi Rímskokatolíckej cyrilometodskej bohosloveckej fakulty Univerzity Komenského v Bratislave
Vyučujúci na Katolíckej univerzite v Ružomberku
Vyučujúci na Bratislavskej medzinárodnej škole liberálnych štúdií
Osobnosti z Liptovského Mikuláša